**BOSNA I HERCEGOVINA**

**FEDERACIJA BOSNE I HERCEGOVINE**

**FEDERALNO MINISTARSTVO RADA I SOCIJALNE POLITIKE**

**UPUTSTVO**

**O DOKUMENTACIJI KOJOM SE DOKAZUJE STATUS RODITELJA NJEGOVATELJA U FEDERACIJI BOSNE I HERCEGOVINE**

**Sarajevo, decembar 2021. godine**

Na osnovu člana 9. stav (6) i člana 29. stav (1) Zakona o roditeljima njegovateljima u Federaciji Bosne i Hercegovine (“Službene novine Federacije BiH”, broj: 75/21) federalni ministar rada i socijalne politike donosi

**UPUTSTVO**

**O DOKUMENTACIJI KOJOM SE DOKAZUJE STATUS RODITELJA NJEGOVATELJA U FEDERACIJI BOSNE I HERCEGOVINE**

**I – OSNOVNE ODREDBE**

1. Uputstvom o dokumentaciji kojom se dokazuje status roditelja njegovatelja u Federaciji Bosne i Hercegovine utvrđuje se lista dokumentacije kojom se u skladu sa Zakonom o roditeljima njegovateljima u Federaciji Bosne i Hercegovine (“Službene novine Federacije BiH”, broj: 75/21) dokazuje ispunjavanje uslova za sticanje statusa roditelja njegovatelja u Federaciji Bosne i Hercegovine (u daljem tekstu: Federacija) i ostvarivanje prava na osnovu tog statusa.
2. Primjenom odredbi ovog uputstva osigurava se jedinstven pristup u postupku priznavanja statusa roditelja njegovatelja na području Federacije.

**II – DOKUMENTACIJA ZA UTVRĐIVANJE STATUSA RODITELJA NJEGOVATELJA**

1. Dokumentacija na osnovu koje se dokazuje ispunjavanje uslova za utvrđivanje statusa roditelja njegovatelja je sljedeća:
2. Zahtjev za priznavanje statusa roditelja njegovatelja podnesen na Obrascu 1. koji je sastavni dio ovog uputstva;
3. Uvjerenje o državljanstvu ponositelja zahtjev ne starije od šest mjeseci;
4. Izvod iz matične knjige rođenih podnositelja zahtjeva ne stariji od šest mjeseci izuzev ako je na obrascu naznačeno da je bez roka važenja;
5. Izvod iz matične knjige rođenih za lice s invaliditetom po osnovu kojeg roditelj odnosno staratelj podnosi zahtjev za ostvarivanje statusa roditelja njegovatelja ne stariji od šest mjeseci izuzev ako je na obrascu naznačeno da je bez roka važenja;
6. Obavijest o evidenciji prebivališta-boravišta za podnositelja zahtjeva ne starije od šest mjeseci;
7. Obavijest o evidenciji prebivališta-boravišta za lice s invaliditetom po osnovu kojeg roditelj odnosno staratelj podnosi zahtjev za ostvarivanje statusa roditelja njegovatelja ne starije od šest mjeseci;
8. Uvjerenje o nezaposlenosti nadležne Službe za zapošljavanje za podnositelja zahtjeva ili uvjerenje Porezne uprave Federacije Bosne i Hercegovine za podnositelja zahtjeva da nije osigurano lice u Jedinstvenom sistemu registracije kontrole i naplate doprinosa ne starije od tri mjeseca;
9. Uvjerenje Federalnog zavoda za penzijsko i invalidsko osiguranje da podnositelj zahtjeva nije korisnik penzije ne starije od tri mjeseca;
10. Rješenje nadležnog organa kojim je licu s invaliditetom, po osnovu kojeg roditelj odnosno staratelj podnosi zahtjev za ostvarivanje statusa roditelja njegovatelja; priznato pravo na ličnu invalidninu I grupe i dodatak za njegu i pomoć od drugog lica I grupe;
11. Nalaz, ocjena i mišljenje Instituta za medicinsko vještačenje zdravstvenog stanja, za lice s invaliditetom po osnovu kojeg roditelj odnosno staratelj podnosi zahtjev za ostvarivanje statusa roditelja njegovatelja o ispunjavanju uslova iz člana 2. stav (1) Zakona o roditeljima njegovateljima u Federaciji Bosne i Hercegovine;
12. Ljekarsko uvjerenje podnositelja zahtjeva ne starije od tri mjeseca;
13. Ugovor s bankom ili potvrda banke za podnositelja zahtjeva iz koje se vidi broj transakcijskog računa i vlasništvo nad istim.
14. Pored dokumentacije navedene u tački 3. ovog uputstva ukoliko zahtjev za ostvarivanje statusa roditelja njegovatelja podnosi
15. staratelj lica s invaliditetom potrebno je priložiti i rješenje centra za socijalni rad o stavljanju lica s invaliditetom pod starateljstvo i imenovanju podnosioca zahtjeva za staratelja;
16. roditelj djeteta sa invaliditetom do godinu dana starosti potrebno je priložiti i izjavu ovjerenu od strane općine da drugi roditelja djeteta ne koristi porođajno odsustvo za to dijete;
17. strani državljanin potrebno je priložiti:

* dokaz o stalnom boravku na teritoriji Federacije i
* dokaz da ne ostvaruje po istom osnovu prava prema mjestu svog prebivališta, odnosno zemlje porijekla - original ili ovjerena kopija popraćeni prevodom na jedan od jezika koji su u službenoj upotrebi u Bosni i Hercegovini.

1. Dokumenti izdati od strane nadležnih inostranih organa, moraju biti ovjereni žigom "Apostille", u slučaju da su dokumenti izdati u zemlji koja je potpisnica Konvencije o ukidanju potrebe legalizacije stranih javnih isprava od 05.10.1961. godine. U slučaju da zemlja u kojoj su izdati dokumenti nije potpisnica Konvencije, potrebno je da se izvrši potpuna legalizacija ovih dokumenata u skladu s pravilima međunarodnog prava.
2. Pored dokumentacije navedene u tač. 3. i 4. ovog uputstva organ koji provodi postupak utvrđivanja statusa roditelja njegovatelja može tražiti i pribavljanje druge dokumentacije koja će poslužiti za utvrđivanje statusa roditelja njegovatelja.
3. Dokumentacija na osnovu koje se utvrđuje status roditelja njegovatelja mora biti u originalu ili ovjerenoj kopiji.

**III – ZAVRŠNA ODREDBA**

1. Ovo uputstvo stupa na snagu osmog dana od dana objavljivanja u “Službenim novinama Federacije BiH”.

Broj: 05- M I N I S T A R

decembar 2021. godine

Sarajevo Vesko Drljača

**O B R A Z L O Ž E NJ E**

**I – PRAVNI OSNOV ZA DONOŠENJE UPUTSRVA**

Pravni osnov za donošenje ovog uputstva sadržan je u odredbama člana 9. stav (6) i člana 29. stav (1) Zakona o roditeljima njegovateljima u Federaciji Bosne i Hercegovine (“Službene novine Federacije BiH”, broj: 75/21).

**II – RAZLOZI ZA DONOŠENJE PRAVILNIKA**

Članom 9. stav (6) i članom 29. stav (1) Zakona o roditeljima njegovateljima u Federaciji Bosne i Hercegovine (“Službene novine Federacije BiH”, broj: 75/21), koji je stupio na snagu 30.09.2021. godine, propisano je da će federalni ministar rada i socijalne politike u roku od 60 dana od dana stupanja na snagu ovog zakona donijeti propis kojim će se odrediti potrebna dokumentacija kojom se dokazuje ispunjavanje uslova za priznavanje statusa roditelja njegovatelja.

Ovim uputstvom propisana je dokumentacija na osnovu koje roditelj odnosno staratelj lica s invaliditetom dokazuje ispunjavanje uslova za utvrđivanje statusa roditelja njegovatelja. Pored navedenog, Uputstvom je propisan i Obrazac RNJ na kojem se podnosi zahtjev za priznavanje statusa roditelja njegovatelja.

**III – OBRAZLOŽENJE PREDLOŽENIH PRAVNIH RJEŠENJA**

U Poglavlju I – Osnovne odredbesadržane su odredbe kojima se uređuju pitanja vezana za predmet i razloge za donošenje ovog uputstva.

U Poglavlju II - Dokumentacija za utvrđivanje statusa roditelja njegovatelja propisana je lista dokumentacije kojom se u skladu sa Zakonom o roditeljima njegovateljima u Federaciji Bosne i Hercegovine (“Službene novine Federacije BiH”, broj: 75/21) dokazuje ispunjavanje uslova za sticanje statusa roditelja njegovatelja u Federaciji BiH. Također je propisan i izgled zahtjeva za sticanje statusa roditelja njegovatelja (Obrazac RNJ), a koji je sastavni dio navedene dokumentacije.

U Poglavlju III – Završna odredba regulisano je pitanje stupanja na snagu Uputstva.

**IV – USKLAĐENOST PRAVILNIKA S PRAVNOM TEČEVINOM EVROPSKE UNIJE**

Odredbe Uputstva o dokumentaciji kojom se dokazuje status roditelja njegovatelja u Federaciji Bosne i Hercegovine nisu usklađivane s propisima EU, obzirom da Zakon o roditeljima njegovateljima u Federaciji Bosne i Hercegovine, na osnovu kojeg se predmetno Uputsvo donosi, nije usklađivan.

**V – FINANSIJSKA SREDSTVA**

Za provođenje ovog Uputstva nisu potrebna finansijska sredstva iz budžeta Federacije BiH.